b'\n_START_ARTICLE_\nGiancarlo Fisichella\n_START_SECTION_\nKarjera prie\xc5\xa1 Formul\xc4\x99 1\n_START_PARAGRAPH_\nGiancarlo Fisichella prad\xc4\x97jo lenktynininko karjer\xc4\x85 va\xc5\xbeiuodamas kartingu, v\xc4\x97liau \xe2\x80\x93 \xc5\xbeemesn\xc4\x97s klas\xc4\x97s formuli\xc5\xb3 serijose. I\xc5\xa1 prad\xc5\xbei\xc5\xb3 dalyvavo Italijos \xc4\x8dempionate, v\xc4\x97liau \xe2\x80\x93 tarptautiniame. 1993 m. jis buvo antras, o kitamet nugal\xc4\x97jo. Pergal\xc4\x97s presti\xc5\xbeiniuose Monako ir Macau etapuose atv\xc4\x97r\xc4\x97 italui galimybes palyp\xc4\x97ti vienu karjeros laipteliu auk\xc5\xa1\xc4\x8diau. 1995 m. Fisichella dalyvavo ITCC k\xc4\x97bulini\xc5\xb3 automobili\xc5\xb3 \xc4\x8dempionate, ta\xc4\x8diau ypating\xc5\xb3 rezultat\xc5\xb3 nepasiek\xc4\x97. Visgi tai pad\xc4\x97jo prasibrauti \xc4\xaf Formul\xc4\x99 1.\n_START_SECTION_\n1996 m. Minardi\n_START_PARAGRAPH_\nFormul\xc4\x97s 1 karjer\xc4\x85 Giancarlo Fisichella prad\xc4\x97jo 1996 metais, kai Australijos etape atstovavo Minardi komand\xc4\x85. Giancarlo dalyvavo ne visose lenktyn\xc4\x97se, nes tuo metu prasta Minardi finansin\xc4\x97 pad\xc4\x97tis l\xc4\x97m\xc4\x97 tai, jog u\xc5\xbe vairo s\xc4\x97sdavo tas pilotas, kurio r\xc4\x97m\xc4\x97jai gal\xc4\x97davo atne\xc5\xa1ti daugiausiai r\xc4\x97m\xc4\x97j\xc5\xb3. Pirmasis sezonas liko blankokas, ta\xc4\x8diau italo talent\xc4\x85 netruko pasteb\xc4\x97ti ne vienas didesn\xc4\x97s komandos vadovas. Laimingiausias buvo Eddie Jordanas, pasikviet\xc4\x99s j\xc4\xaf \xc4\xaf savo komand\xc4\x85.\n_START_SECTION_\n1997 m. Jordan\n_START_PARAGRAPH_\nJordan bolidas pad\xc4\x97jo atsiskleisti Giancarlo, kaip greitam ir agresyviam pilotui . Su tre\xc4\x8dio ar ketvirto paj\xc4\x97gumo bolidu jis sugeb\xc4\x97jo pasiekti gana \xc4\xafsp\xc5\xabding\xc5\xb3 rezultat\xc5\xb3. Vokietijoje vos nei\xc5\xa1kovojo Pole pozicijos, nuo Gerhardo Bergerio atsilik\xc4\x99s vos 0,023 sek. Tose pa\xc4\x8diose lenktyn\xc4\x97se ilgai su juo kovojo ir net pirmavo. Atrod\xc4\x97, jog Fisi i\xc5\xa1kovos pergal\xc4\x99, ta\xc4\x8diau sprogusi padanga leido tik pasiva\xc5\xbein\xc4\x97ti ant Michaelio Schumacherio Ferrari bolido garb\xc4\x97s rate._NEWLINE_Visgi Giancarlo sugeb\xc4\x97jo palyp\xc4\x97ti ant podiumo Kanadoje ir Belgijoje, sezon\xc4\x85 u\xc5\xbebaigdamas pasiek\xc4\x99s teigiam\xc4\x85 rezultat\xc4\x85.\n_START_SECTION_\n1998 \xe2\x80\x93 2001 m. Benetton\n_START_PARAGRAPH_\n1998 m. lenktyninkas per\xc4\x97jo \xc4\xaf Benetton komand\xc4\x85, sezonas prasid\xc4\x97jo daug \xc5\xbeadan\xc4\x8diai, ta\xc4\x8diau paskutiniaisiais metais paliko slog\xc5\xb3 \xc4\xafsp\xc5\xabd\xc4\xaf. Pirmaisiais metais Fisico t\xc4\x99s\xc4\x97 1997 m. prad\xc4\x97t\xc4\x85 art\xc4\x97jim\xc4\x85 prie \xc4\x8dempionato lyderi\xc5\xb3. Podiumai Monake bei Kanadoje leido tapti komandos lyderiu ir nuolat kovoti d\xc4\x97l ta\xc5\xa1k\xc5\xb3._NEWLINE_1999 m. sezonas buvo nes\xc4\x97kmingas d\xc4\x97l bolido problem\xc5\xb3. Tik Kanadoje jis v\xc4\x97l palyp\xc4\x97jo ant podiumo. \xc5\xa0ioje trasoje jis fini\xc5\xa1avo trejetuke 1997, 1998, 1999 ir 2000 metais. Iki pergal\xc4\x97s nedaug tr\xc5\xabko ir Europos GP, vykusiame Niurburgringe. Permainingu oru Giancarlo va\xc5\xbeiavo stabiliai, ta\xc4\x8diau b\xc5\xabtent stabilumo pritr\xc5\xabko viename rate, kur Fisico slystel\xc4\x97jo ir apsisuk\xc4\x99s nebegr\xc4\xaf\xc5\xbeo \xc4\xaf tras\xc4\x85. Tuo metu jis pirmavo lenktyn\xc4\x97se ._NEWLINE_2000 m. Giancarlo peln\xc4\x97 ta\xc5\xa1kus tik pirmojoje sezono dalyje. Podiumai Brazilijoje, Monake ir Kanadoje gal ir nenublanko prie\xc5\xa1 bendr\xc4\x85 sezono pasirodym\xc4\x85, ta\xc4\x8diau italas susilauk\xc4\x97 nema\xc5\xbeai kritikos u\xc5\xbe nepastovum\xc4\x85._NEWLINE_2001 m. Benetton bolidas buvo itin nepatikimas, ta\xc4\x8diau sezono pabaigoje Fisico i\xc5\xa1kovojo podium\xc4\x85 Belgijos etape. Po starto pakilo \xc4\xaf antr\xc4\x85j\xc4\x85 pozicij\xc4\x85 ir tik art\xc4\x97jant prie lenktyni\xc5\xb3 pabaigos jis smuktel\xc4\x97jo \xc4\xaf tre\xc4\x8di\xc4\x85 viet\xc4\x85, praleid\xc4\x99s David\xc4\x85 Coulthard\xc4\x85 .\n_START_SECTION_\n2002 \xe2\x80\x93 2003 m. Jordan\n_START_PARAGRAPH_\n2002 m. Jordan tryp\xc4\x8diojo vietoje ir tik sezono vidurys buvo kiek palankesnis. Keli pelnyti ta\xc5\xa1kai leido neprapulti turnyrin\xc4\x97s lentel\xc4\x97s apa\xc4\x8dioje._NEWLINE_2003-iaisiais Fisi pagaliau nugal\xc4\x97jo  Brazilijoje, kur i\xc5\xa1 lenktyni\xc5\xb3 d\xc4\x97l smarkaus lietaus ir \xc5\xa1lapios trasos, pilotai vienas po kito pasitrauk\xc4\x97 i\xc5\xa1 lenktyni\xc5\xb3, tuo tarpu Fisichella kantriai kilo pozicijomis auk\xc5\xa1tyn. Po starto priverstas sustoti \xc4\xaf boksus, taigi nukrit\xc4\x99s \xc4\xaf pa\xc4\x8di\xc4\x85 rikiuot\xc4\x97s uodeg\xc4\x85, lenktyni\xc5\xb3 pabaigoje jis aplenk\xc4\x97 Kim\xc4\xaf Raikkonen\xc4\x85 i\xc5\xa1 McLaren. Netrukus Markui Webberiui r\xc4\x97\xc5\xbeusis \xc4\xaf sien\xc4\x85 ir paskleidus aib\xc4\x99 nuolau\xc5\xbe\xc5\xb3 trasoje, Fernando Alonso, nepais\xc4\x99s gelton\xc5\xb3 v\xc4\x97liav\xc5\xb3, trenk\xc4\x97si \xc4\xaf trasoje stovint\xc4\xaf rat\xc4\x85 ir patyr\xc4\x97 dar rimtesn\xc4\x99 avarij\xc4\x85. Teis\xc4\x97jams neliko nieko kito, tik sustabdyti lenktynes. Fernando net neu\xc5\xbelipo ant podiumo, nors fini\xc5\xa1avo tre\xc4\x8dias \xe2\x80\x93 juo pasir\xc5\xabpino trasos medikai. Ta\xc4\x8diau ir tai nebuvo vienint\xc4\x97lis nesusipratimas. Ant auk\xc5\xa1\xc4\x8diausiojo laiptelio stov\xc4\x97jo Kimi, kuris tik kitose lenktyn\xc4\x97se perleido nugal\xc4\x97tojo trof\xc4\x97ju Fisichellai. I\xc5\xa1kart po fini\xc5\xa1o kilo dilema \xe2\x80\x93 kas gi nugal\xc4\x97jo? Jai i\xc5\xa1spresti neu\xc5\xbeteko laiko iki apdovanojim\xc5\xb3 ceremonijos. Visgi pergal\xc4\x97 atiteko Fisichellai, kurio bolidas, beje, \xc4\x97m\xc4\x97 ir u\xc5\xbesiliepsnojo lenktynininkui sustojus boksuose ir besid\xc5\xbeiaugian\xc4\x8diam kartu su savo komanda. Tiesa, nugal\xc4\x97tojo taur\xc4\x97 Fisichellai buvo \xc4\xafteikta tik kitame, San Marino, etape.\n_START_SECTION_\n2004 m. Sauber\n_START_PARAGRAPH_\n2004 m. buvo tarsi pereinamasis sezonas. Palik\xc4\x99s ne pa\xc4\x8di\xc4\x85 stipriausi\xc4\x85 Jordan, jis metus va\xc5\xbeiavo Sauber komandoje, o v\xc4\x97liau pasira\xc5\xa1\xc4\x97 kontrakt\xc4\x85 su paj\xc4\x97gia Renault.\n_START_SECTION_\n2005 - 2008 m. Renault\n_START_PARAGRAPH_\n2005 m. Fisico debiutavo Renault F1 komandoje. Permainingu oru vykusioje Australijos kvalifikacijoje Fisi i\xc5\xa1kovojo Pole pozicij\xc4\x85, o v\xc4\x97liau ir gana nesunki\xc4\x85 pergal\xc4\x99. Visgi lik\xc4\x99s sezonas buvo gana blankus. Fisichellos bolidas gedo, pilotas klydo, visa komandos nes\xc4\x97km\xc4\x97 gul\xc4\x97 ne ant Alonso, o ant jo pe\xc4\x8di\xc5\xb3. Keli podiumai ir lenktyn\xc4\x97s Japonijoje gal\xc4\x97jo praskaidrinti nuotaik\xc4\x85 italui. Tiesa, pastarosios buvo tik s\xc4\x85lyginai geros \xe2\x80\x93 pergal\xc4\x97 Fisico i\xc5\xa1spr\xc5\xabdo i\xc5\xa1 rank\xc5\xb3 likus vos ratui, kuomet j\xc4\xaf aplenk\xc4\x97 Raikkonenas ._NEWLINE_2006-\xc5\xb3j\xc5\xb3 sezone Fisichella u\xc5\xbe\xc4\x97m\xc4\x97 ketvirt\xc4\x85 viet\xc4\x85, i\xc5\xa1kovodamas 72 ta\xc5\xa1kus. Geriausias sezono rezultatas \xe2\x80\x93 Pole pozicija ir pergal\xc4\x97 Malaizijoje. \xc4\x8cia Fisichella nugal\xc4\x97jo gana nesunkiai, nors lenktyni\xc5\xb3 s\xc4\x85lygos nebuvo pa\xc4\x8dios lengviausios. Keturiuose Grand Prix i\xc5\xa1kovojo 3-sias vietas._NEWLINE_2007-aisiais Fisi ir toliau atstovavo Renault komandai . Kartu su juo pranc\xc5\xabz\xc5\xb3 ekipoje va\xc5\xbeiuoja Formul\xc4\x97s 1 debiutantas i\xc5\xa1 Suomijos Heikki Kovalainenas, iki tol metus buv\xc4\x99s komandos pilotu bandytoju. Labiau patyr\xc4\x99s italas bent sezono prad\xc5\xbeioje \xe2\x80\x93 ai\xc5\xa1kus komandos lyderis. Kol kas komandai, palyginus su pra\xc4\x97jusiais dviem sezonais, sekasi nekaip. Auk\xc5\xa1\xc4\x8diausias pasiekimas \xe2\x80\x93 Fisichellos i\xc5\xa1kovota ketvirtoji vieta Monake . Sezon\xc4\x85 Fisi baig\xc4\x97 8-oje vietoje, viso peln\xc4\x99s 21 ta\xc5\xa1k\xc4\x85.\n_START_SECTION_\n2008 - 2009 m. Force India\n_START_PARAGRAPH_\nNors d\xc4\x97l ne itin ger\xc5\xb3 rezultat\xc5\xb3 italas susilauk\xc4\x97 kritikos, sausio m\xc4\x97nes\xc4\xaf Fisichella buvo paskelbtas naujos Force India komandos pirmuoju pilotu. Kol kas Giancarlo ta\xc5\xa1k\xc5\xb3 nepeln\xc4\x97, auk\xc5\xa1\xc4\x8diausia etape u\xc5\xbeimta vieta \xe2\x80\x93 10-oji Ispanijoje. Monako etapas Fisichellai buvo 200-osios var\xc5\xbeybos Formul\xc4\x97je-1. Jis tapo tik devintu pilotu sporto istorijoje, kuris dalyvavo dvejuose \xc5\xa1imtuose (ar daugiau) etap\xc5\xb3._NEWLINE_\xc5\xa0iame sezone Force India bolidas negal\xc4\x97jo konkuruoti su kitomis komandomis, o Fisichella fini\xc5\xa1\xc4\x85 pasiek\xc4\x97 11 etap\xc5\xb3 i\xc5\xa1 18. Auk\xc5\xa1\xc4\x8diausia sezono vieta \xe2\x80\x93 10, o sezon\xc4\x85 italas baig\xc4\x97 prie\xc5\xa1paskutin\xc4\x97je 19 vietoje savo s\xc4\x85skaitoje netur\xc4\x97damas nei vieno ta\xc5\xa1ko._NEWLINE_2009 m. sezonas prasid\xc4\x97jo pana\xc5\xa1iai, kaip ir ankstesnis. Fisichella kartu su komandos draugu Adrianu Sutilu da\xc5\xbeniausiai kvalifikuodavosi rikiuot\xc4\x97s uodegoje, o lenktynes baigdavo toli nuo ta\xc5\xa1kais apdovanojam\xc5\xb3 pozicij\xc5\xb3. Monako lenktyn\xc4\x97se Giancarlo pirm\xc4\x85syk sezone kvalifikacijoje pateko \xc4\xaf antr\xc4\x85j\xc4\x85 dal\xc4\xaf, o lenktynes baig\xc4\x97 vos dvejomis sekund\xc4\x97mis atsilik\xc4\x99s nuo a\xc5\xa1tunt\xc4\x85 viet\xc4\x85 i\xc5\xa1kovojusio Sebastieno Bourdais. Dvyliktosiose sezono lenktyn\xc4\x97se Belgijoje Force India bolidas pademonstravo puiki\xc4\x85 form\xc4\x85 \xe2\x80\x93 Giancarlo i\xc5\xa1kovojo pirm\xc4\x85j\xc4\x85 Pole pozicij\xc4\x85 komandai ir ketvirt\xc4\x85j\xc4\x85 sau, lenktyn\xc4\x97se grei\xc4\x8diu nenusileido nugal\xc4\x97tojui Kimiui R\xc3\xa4ikk\xc3\xb6nenui ir fini\xc5\xa1avo antras, atsilik\xc4\x99s ma\xc5\xbeiau nei sekunde. Antroji pozicija lenktyn\xc4\x97se kilstel\xc4\x97jo Fisichell\xc4\x85 \xc4\xaf keturiolikt\xc4\x85 pozicij\xc4\x85 asmenin\xc4\x97je \xc4\xafskaitoje; tai taip pat buvo pirmieji Force India komandos ta\xc5\xa1kai. Kiek netik\xc4\x97tai Force India puikiai pasirod\xc4\x97 Belgijos GP, kur italas pasinaudoj\xc4\x99s padang\xc5\xb3 prana\xc5\xa1umu sugeb\xc4\x97jo pirm\xc4\x85 kart\xc4\x85 ekipos istorijoje laim\xc4\x97ti kvalifikacij\xc4\x85, o lenktyn\xc4\x97se u\xc5\xbe\xc4\x97m\xc4\x97 antr\xc4\x85 viet\xc4\x85._NEWLINE_Po \xc5\xa1i\xc5\xb3 lenktyni\xc5\xb3 Fisichella patrauk\xc4\x97 Scuderia Ferrari komandos d\xc4\x97mes\xc4\xaf, nes pastaroji, i\xc5\xa1 ekipos d\xc4\x97l traumos pasitraukus Felipei Massai, ie\xc5\xa1kojo, kas gal\xc4\x97t\xc5\xb3 pakeisti brazil\xc4\x85 pakeit\xc5\xb3s\xc4\xaf Luca Badoer\xc4\xaf._NEWLINE_Rugs\xc4\x97jo 3 d. Ferrari oficialiai pasi\xc5\xabl\xc4\x97 kontrakt\xc4\x85 italui ir nuo tos dienos abi pus\xc4\x97s pasira\xc5\xa1\xc4\x97 sutart\xc4\xaf visam likusiam sezonui.\n_START_SECTION_\n2009 - Scuderia Ferrari\n_START_PARAGRAPH_\nKadangi sezono metu bet kokie bandymai yra u\xc5\xbedrausti, pirm\xc4\x85 kart\xc4\x85 \xc4\xaf Ferrari automobil\xc4\xaf Fisichella atsis\xc4\x97do tik Italijos GP treniruot\xc4\x97se. Pirmose savo lenktyn\xc4\x97se italas fini\xc5\xa1avo 9 vietoje. V\xc4\x97liau dar keturiose paskutin\xc4\x97se sezono lenktyn\xc4\x97se italui sunkiai sek\xc4\x97si priprasti prie Ferrari automobilio ir jis nepeln\xc4\x97 nei vieno ta\xc5\xa1ko. 2010 m. sezone G. Fisichella buvo atsarginis ekipos lenktynininkas.\n_START_SECTION_\nFMS komanda\n_START_PARAGRAPH_\nGiancarlo Fisichellai priklauso GP2 ir Formula BMW serijose s\xc4\x97kmingai dalyvaujanti komanda Fisichella Motor Sport (FMS) . GP2 komandai atstovauja Roldan Rodriguez ir Marko Asmer, Formula BMW \xe2\x80\x93 Ollie Milroy, Pedro Bianchini ir Mihai Marinescu.\n_START_SECTION_\nLabdaringa veikla\n_START_PARAGRAPH_\nGiancarlo Fisichella neretai u\xc5\xbesiima labdaringa veikla, da\xc5\xbeniausiai stengdamasis pad\xc4\x97ti vaikams. Pavyzd\xc5\xbeiui, jo surengtas aukcionas, kuriame u\xc5\xbe parduot\xc4\x85 lenktynininko ekipiruot\xc4\x99 \xe2\x80\x93 \xc5\xa1almus ir pan. \xe2\x80\x93 surinkti pinigai buvo skirti vaik\xc5\xb3 ligoninei Londone.\n_START_SECTION_\nAsmeninis gyvenimas\n_START_PARAGRAPH_\nGiancarlo gyvena Romoje su su\xc5\xbead\xc4\x97tine Luna, augina dukr\xc4\x85 Carlott\xc4\x85 ir s\xc5\xabn\xc5\xb3 Christoper\xc4\xaf. M\xc4\x97gsta futbol\xc4\x85. Sezono metu kartas nuo karto vykstan\xc4\x8diose Formul\xc4\x97s 1 pilot\xc5\xb3 futbolo var\xc5\xbeybose, kuriose pilotai \xc5\xbeaid\xc5\xbeia labdaringas draugi\xc5\xa1kas rungtynes su \xc4\xafvairiomis garsenyb\xc4\x97mis, Fisico kartu su kitais aistringais futbolo m\xc4\x97g\xc4\x97jais Michaeliu Schumacheriu, tautie\xc4\x8diu Jarno Trulliu ir kitais puikiai atstovauja pilot\xc5\xb3 garb\xc4\x99. Giancarlo yra aistringas savo gimtojo miesto klubo AC Roma gerb\xc4\x97jas . 2004 m. jis v\xc4\x97l persik\xc4\x97l\xc4\x97 gyventi \xc4\x8dia i\xc5\xa1 Monako.'